**РЕПУБЛИКА СРБИЈА** Парламентарни избори, 21. јун 2020.

Републичка изборна комисија .

# УПУТСТВО

ЗА ДОСТАВЉАЊЕ ПОДАТАКА О ИЗЛАЗНОСТИ БИРАЧА
 НА ИЗАБРАНИМ БИРАЧКИМ МЕСТИМА

На дан избора за народне посланике Народне скупштине Републике Србије, у недељу 21. јуна 2020. године, пратиће се излазност бирача. У том циљу, Републички завод за статистику је изабрао бирачка места на којима ће се пратити излазност.

Радним телима свих општина/градова, које су у овом узорку, Републичка изборна комисија доставља списак изабраних бирачких места од којих ће се прикупљати подаци о изласку бирача према овом упутству.

Податке о изласку бирача радна тела у општинама/градовима треба да достављају Републичкој изборној комисији путем веб апликације.

1. За достављање података преко веб апликације у општини/граду (која су изабрана у узорак) потребно је обезбедити један рачунар на коме је доступан интернет.
2. **Најкасније** **до 10. јуна 2020. године,** радно тело треба да достави Републичком заводу за статистику на имејл: izbori2020@stat.gov.rs списак лица која ће бити задужена за достављање података (име, презиме, контакт телефон и имејл).
3. Особа која ће бити задужена за достављање података (корисник) треба да има **најосновније знање о коришћењу рачунара** (коришћење тастатуре и интернета).
4. Извештај за општину/град корисник **попуњава на рачунару преко веб апликације** која се налази на адреси <https://pod2.stat.gov.rs/izlaznost2020>.
5. Због **заштите података** при покретању апликације појавиће се прво екран за идентификацију корисника где је потребно унети **шифру и лозинку корисника.**
6. Након идентификације корисник ће на екрану добити **списак бирачких места** за које треба **унети податке** о броју бирача који су изашли на гласање до момента јављања. **Унос и слање података треба спроводити сукцесивно како се подаци добијају од бирачких одбора.**
7. Бирачки одбор доставља податке **о укупном броју бирача** који су **гласали** на бирачком месту до момента јављања. То је укупан број **заокружених редних бројева** бирача **у изводу из бирачког списка, списку накнадних промена у бирачком списку и евентуалнoм посебном изводу из бирачког списка** (ако постоји и посебан извод), и то за:
* **прво достављање**, са стањем до **10 часова**
* **друго достављање**, са стањем до **12 часова**
* **треће достављање**, са стањем до **14 часова**.
* **четврто достављање**, са стањем до **16 часова и**
* **пето достављање**, са стањем до **18 часова**
1. **Бирачки одбор** утврђује број бирача који су гласали, о чему обавештава радно тело на број телефона који је добио од радног тела, или на неки други начин, према договору.

**УПОЗОРЕЊЕ:** У број бирача који су гласали **до 12 часова** не улазе само они који су гласали између 10 часова (када је први пут јављено) и 12 часова, **већ сви бирачи (укупно)** који су **гласали од 7 до 12 часова**; за пресек стања **до 14 часова** у број бирача који су гласали улазе сви бирачи (укупно) који су гласали **од 7 до 14 часова;** за број бирача који су гласали **до 16 часова** улазе сви бирачи који су гласали **од 7 до 16 часова**, а **до 18 часова** у укупан број бирача који су гласали улазе сви бирачи који су гласали **од 7 до 18 часова**.

1. **Радно тело** обезбеђује телефон (или неки други начин јављања) за сва изабрана бирачка места која треба да достављају податке, организује прикупљање података од бирачких одбора, ближе упознаје председника и чланове бирачког одбора с начином достављања, **предаје им по један примерак овог упутства** и контактира с њима на дан избора, кад год је то потребно.

Радно тело **доставља податке** **најкасније 40 минута** после пресека стања, и то: за 10 часова - **до 10,40** часова, за 12 часова - **до 12,40** часова, за 14 часова - **до 14,40** часова, и тако редом. Након уноса података, подаци се достављају Републичкој изборној комисији притиском на дугме **ПРЕБАЦИ ПОДАТКЕ.**